《挽蔡文叔》
宋代·王柏

南风之薰兮五弦绝，可以解愠兮忧心益惙。
念寓形於溟涬兮，藐一沤之起灭。
前乎数千年之名世兮，后方来而未歇。
往者不我留兮，来者不我接。
何彼顽之弗夭兮，而独萎乎此哲。
非夫人之立极兮，凛世路之迫阨。
惟圣斯恻兮，建学校以寿吾道之脉。
士不可辱兮又焉可杀，孰悟我圣明兮几袭秦之乱辙。
我公之忠愤贯日兮，所以疾驱而朅朅。
一去国兮一阴方猾，再去国兮重阴栗烈。
鄙夫熟视兮，壮群邪之蟠结。
目断留田兮，歌南风之阕。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。